b'\n_START_ARTICLE_\nKernav\xc4\x97s piliakalniai\n_START_SECTION_\nPiliakalniai\n_START_PARAGRAPH_\nArcheologini\xc5\xb3 paminkl\xc5\xb3 kompleks\xc4\x85 sudaro daugiau nei 50 archeologijos, istorijos ir kult\xc5\xabros paminkl\xc5\xb3: piliakalnis\xc2\xa0\xe2\x80\x93 Aukuro kalnas, du prie\xc5\xa1piliai\xc2\xa0\xe2\x80\x93 Mindaugo sostas ir Lizdeikos kalnas, papilys\xc2\xa0\xe2\x80\x93 \xc4\xaegulos kalnas, (piliakalniams vardai sugalvoti XIX a.), apie 0,4\xc2\xa0km \xc4\xaf pietry\xc4\x8dius nuo j\xc5\xb3 esantis Kriveiki\xc5\xa1kio piliakalnis, taip pat Kernav\xc4\x97s kapinynas, Kernav\xc4\x97s pilkapynas ir Kernav\xc4\x97s gyvenviet\xc4\x97s. Nuo 1979\xc2\xa0m. nuolat vykdomi komplekso archeologiniai tyrin\xc4\x97jimai, tod\xc4\x97l Kernav\xc4\x97 yra viena geriausiai pa\xc5\xbe\xc4\xafstam\xc5\xb3 prie\xc5\xa1istorini\xc5\xb3\xc2\xa0\xe2\x80\x93 Viduram\xc5\xbei\xc5\xb3 Lietuvos gyvenvie\xc4\x8di\xc5\xb3._NEWLINE_Valstybinis Kernav\xc4\x97s kult\xc5\xabrinis UNESCO saugomas rezervatas \xc4\xafsteigtas 1998\xc2\xa0m. siekiant i\xc5\xa1saugoti teritorin\xc4\xaf kult\xc5\xabros paveldo objekt\xc5\xb3 kompleks\xc4\x85, jo teritorijoje esan\xc4\x8dias nekilnojam\xc4\x85sias bei kilnojam\xc4\x85sias kult\xc5\xabros vertybes, jas tinkamai pri\xc5\xbei\xc5\xabr\xc4\x97ti, tvarkyti ir propaguoti, organizuoti mokslinius tyrimus. Rezervatas apima 194,4 ha teritorij\xc4\x85, aplink rezervat\xc4\x85 suformuota buferin\xc4\x97 2456,2 ha apsaugos zona. Kult\xc5\xabrinio rezervato teritorijoje saugomas kult\xc5\xabros paveldo objekt\xc5\xb3 kompleksas, kuriame \xc5\xa1iuo metu \xc5\xbeinoma ir \xc4\xafteisinta 18 archeologijos, istorijos ir kult\xc5\xabros vertybi\xc5\xb3.\n_START_SECTION_\nTyrimai\n_START_PARAGRAPH_\nPiliakalnius 1857\xc2\xa0m. apra\xc5\xa1\xc4\x97 vienas pirm\xc5\xb3j\xc5\xb3 Lietuvos archeolog\xc5\xb3 Konstantinas Benediktas Stanislovas Ti\xc5\xa1kevi\xc4\x8dius, 1859\xc2\xa0m. kasin\xc4\x97jo Vladislovas Sirokoml\xc4\x97. Piliakalni\xc5\xb3 \xc5\xbevalgomuosius archeologinius tyrimus 1979\xe2\x80\x931983\xc2\xa0m. atliko Vilniaus universiteto archeologin\xc4\x97 ekspedicija ir Lietuvos istorijos institutas, vadovai Pranas Kulikauskas ir Regina Volkait\xc4\x97-Kulikauskien\xc4\x97. Nuo 1985\xc2\xa0m. ekspedicijai vadovavo Alieksejus Luchtanas._NEWLINE_Keturiuose piliakalniuose ir j\xc5\xb3 pap\xc4\x97d\xc4\x97se i\xc5\xa1tirtas 1755\xc2\xa0m\xc2\xb2 plotas. Remiantis archeologini\xc5\xb3 tyrin\xc4\x97jim\xc5\xb3 med\xc5\xbeiaga piliakalniai datuojami VI a.-XIV a. Pajautos sl\xc4\x97nyje tyrin\xc4\x97t\xc5\xb3 gele\xc5\xbeies am\xc5\xbeiaus gyvenviet\xc4\x97s ir viduram\xc5\xbei\xc5\xb3 miesto i\xc5\xa1tirtas 4590\xc2\xa0m\xc2\xb2 plotas. \xc5\xa0iandien i\xc5\xa1tirta tik apie 1,5\xc2\xa0% kult\xc5\xabrinio rezervato teritorijos. Radinius saugo Kernav\xc4\x97s archeologijos ir istorijos muziejus.\n_START_SECTION_\nAplinkiniai piliakalniai\n_START_PARAGRAPH_\nPasodnink\xc5\xb3 piliakalnis 18 km _NEWLINE_ Pikuolio kalnas 14 km_NEWLINE_Bartk\xc5\xabn\xc5\xb3 piliakalnis 29 km_NEWLINE_Lau\xc5\xbei\xc5\xa1kio piliakalnis 27 km_NEWLINE_Papar\xc4\x8di\xc5\xb3 piliakalnis 9 km _NEWLINE_ Laukagalio piliakalnis 13 km_NEWLINE_Ver\xc5\xa1iobalio piliakalnis 12 km _NEWLINE_ Mai\xc5\xa1iagalos piliakalnis 16 km_NEWLINE_\xc5\xbduvy\xc4\x8di\xc5\xb3 piliakalnis 26 km_NEWLINE_Bra\xc5\xbeuol\xc4\x97s piliakalnis 23 km _NEWLINE_ Trak\xc5\xb3 pilis 29 km_NEWLINE_Karmazin\xc5\xb3 piliakalnis 9,5 km'